**1-КАЗУС**

1. “Мимар Груп” МЧЖ менежери С.Сатторов ўзига буйруқ асосида бириктирилган “Лассети” русумли давлат рақами 01 А 097 ВА бўлган автомашинасини бошқариб эрталаб иш жойига бориш учун йўлга чиқди. Йўлда менежер С.Сатторов йўл қоидасини яъни темир йўл кесишмасида ўтиш қоидасини бузиши оқибатида поезд билан тўқнашув содир бўлди. Натижада йўлтранспорт ходисаси оқибатида С.Сатторов воқеа жойида ҳалок бўлди.

Марҳумнинг қариндошлари “Мимар Груп” МЧЖ дан боқувчисини йўқотганлик бўйича нафақа тўлаб беришларини ва меҳнат қонунчилиги бўйича бир йўла тўланадиган нафақларни беришларини сўраб мурожаат этди.

Бироқ “Мимар Груп” МЧЖ раҳбари марҳумнинг турмуш ўртоғи Н.Нодированинг аризасини тан олмасдан, ҳеч қандай тўловлар амалга оширилмаслигини, С.Сатторов хизмат мажбуриятини бажараётган вақтда вафот этмаганлигини, марҳумнинг ўзи йўл қоидасини бузиши оқибатида фожеа рўй берганлигини айтиб аризасини рад қилди.

Манфаатдор шахс Н.Нодирова судга даъво аризаси билан мурожаат этди. Ушбу ҳолатда суд қандай қарор қабул қилиши керак. Ҳуқуқий ечим беринг?

**Жавоб:** Мазкур ҳолатда иш берувчи Ўзбекистон Республикаси ВМнинг 11.02.2005 йилда 60-сонли қарори билан тасдиқланган қоидалар талаблари асосида Иш берувчи зарарни тўлаш тўғрисидаги аризани ариза олинган кундан бошлаб 10 кун муддатда кўриб чиқиши ва тегишли қарор қабул қилиши шарт.

 Иш берувчи ушбу мажбуриятни бажариб аризани рад қилган.

 Суд манфатдор шахснинг аризасини “Давлат божи тўғрисида”ги қонуни ҳамда Олий суд Пленуми қарори тушунтиришларидан келиб чиқиб давлат божи тўловларисиз иш юритувга қабул қилиши ва ишни мазмунан ҳал этиши керак.

 Суд томонидан эътибор қаратилиши лозим бўлган ҳолатлар;

- автомашина жавобгар “Мимар Груп” МЧЖ га мулк ҳуқуқи асосида тегишли эканлиги;

- автомашина ҳайдовчига эмас балки тўғридан тўғри марҳумнинг ўзига бириктирилганлиги;

- марҳумнинг ўз хизмат жойига бориш учун иш берувчининг транспорт воситасидан фойдаланганлиги;

- марҳумнинг йўл қоидасини қўпол равишда бузганлиги.

 Ушбу ҳолатда Фуқаролик, Меҳнат қонунчилиги ва Вазирлар Маҳкамасининг 60-сонли қарори билан тасдиқланган қоидалар талаблари асосида марҳум айбдор бўлсада, бироқ товон ва нафақа тўловларини тўлашдан бош тортишга йўл қўйилмайди.

Суд марҳумнинг айби даражасидан келиб чиқиб тўловларни камайтириши мумкин. Аммо камайиш эллик фоиздан кўп бўлмаслиги лозим.

Суд даъвогарнинг даъво аризасини кўриб чиқиб қаноатлантириши ва бунда ФК, МК, Вазирлар Маҳкамасининг 60-сонли қарори, Олий суд Пленуми тушунтиришларига амал қилиши шарт.

**Ҳуқуқий асослар**

**Ўзбекистон Республикаси Меҳнат кодекси**

**189-модда.** Иш берувчининг ходим соғлиғига етказилган зарарни тўлаш мажбурияти

Ходимнинг соғлиғига меҳнатда майиб бўлиши, касб касаллигига чалиниши ёки у ўз меҳнат вазифаларини бажариш билан боғлиқ ҳолда соғлиғининг бошқача тарзда шикастланиши сабабли етказилган зарарни иш берувчи тўлиқ ҳажмда тўлаши шарт.

Ходимнинг иш берувчининг ҳудудида ҳам, унинг ташқарисида ҳам меҳнатда майиб бўлиши, шунингдек иш берувчи томонидан ажратилган транспортда иш жойига келаётган ёки ишдан қайтаётган вақтда шикастланиши натижасида етказилган зарар учун иш берувчи моддий жавобгар бўлади.

Меҳнатда майиб бўлиш оқибатида ёки ўз меҳнат вазифаларини бажариши билан боғлиқ ҳолда соғлиғининг бошқача тарзда шикастланиши сабабли ходимга етказилган зарарни иш берувчи, башарти зарар унинг айби билан келиб чиқмаганлигини исботлаб беролмаса, тўлаши шарт.

Ўз меҳнат вазифаларини бажараётган вақтида юқори хавф манбаи натижасида ходимнинг соғлиғига етказилган зарарни иш берувчи, башарти зарар уни бартараф қилиш мумкин бўлмаган кучлар туфайли ёки жабрланувчи қасддан қилганлиги оқибатида келиб чиққанлигини исботлаб беролмаса, тўлаши шарт.

**192-модда. Боқувчининг вафот этганлиги муносабати билан зарарни иш берувчи томонидан тўлаш мажбурияти**

Ходим меҳнатда майиб бўлиши, касб касаллиги ёки меҳнат вазифаларини бажариш билан боғлиқ ҳолда соғлиғига бошқача тарзда шикаст етиши сабабли вафот этган ҳолларда, иш берувчи марҳумнинг қарамоғида бўлган меҳнатга қобилиятсиз шахсларга, шунингдек ўн олти ёшга тўлмаган ёки у вафот этган кунга қадар ундан таъминот олиш ҳуқуқига эга бўлган шахсларга, марҳумнинг вафотидан кейин туғилган фарзандига, шунингдек ота-онасидан бирига, умр йўлдошига ёки оиланинг бошқа аъзосига, агар у ишламасдан марҳумнинг уч ёшга етмаган болалари (укалари, сингиллари) ёки невараларининг парвариши билан банд бўлса, зарарни тўлаши шарт.

**193-модда. Боқувчининг вафот этганлиги муносабати билан тўланадиган зарар миқдори**

Вафот этган боқувчининг қарамоғида бўлган ва унинг вафоти муносабати билан зарарни ундиришга ҳақли бўлган меҳнатга қобилиятсиз шахсларга тўланадиган зарар миқдори марҳумнинг ўртача ойлик иш ҳақи миқдорида, унинг ўзига ва унинг қарамоғида бўлган, лекин зарарни ундиришга ҳақли бўлмаган меҳнатга қобилиятсиз шахсларнинг улушини чегириб ташлаган ҳолда белгиланади.

Зарар тўловини олишга ҳақли бўлган шахсларнинг ҳар бирига тегишли бўлган зарар миқдорини аниқлаш учун боқувчи иш ҳақининг мазкур шахсларнинг ҳаммасига тўғри келадиган қисми улар сонига тақсимланади.

Вафот этган шахснинг қарамоғида бўлмаган, аммо зарар тўловини олиш ҳуқуқига эга бўлган меҳнатга қобилиятсиз шахслар учун зарар тўлови миқдори қуйидаги тартибда белгиланади:

агар таъминот маблағи суд тартибида ундирилган бўлса, у ҳолда зарар тўловлари суд томонидан тайинланган сумма миқдорида белгиланади;

агар таъминот маблағи суд тартибида ундирилмаган бўлса, у ҳолда зарар тўловлари уларнинг моддий аҳволи ҳамда вафот этган шахснинг ҳаётлик вақтида уларга ёрдам кўрсатиш имкониятини ҳисобга олиб белгиланади.

Агар вафот этган шахснинг қарамоғида бўлган шахслар ҳам, унинг қарамоғида бўлмаган шахслар ҳам айни бир вақтда зарар тўловини олишга ҳақли бўлсалар, бундай ҳолда зарар тўловлари миқдори аввало марҳумнинг қарамоғида бўлмаган шахслар учун белгиланади. Улар учун белгиланган зарар тўлови суммаси боқувчининг иш ҳақидан чегириб ташланади, сўнгра иш ҳақининг қолган миқдоридан келиб чиқиб ушбу модданинг биринчи ва иккинчи қисмларида назарда тутилган тартибда марҳумнинг қарамоғида бўлган шахслар учун қопланадиган зарар миқдори белгиланади.

Боқувчисини йўқотганлиги муносабати билан зарар тўловини олиш ҳуқуқига эга бўлган шахсларга тайинланган боқувчисини йўқотганлик пенсияси, худди шунингдек бошқа пенсия, иш ҳақи, стипендия ва бошқа даромадлар қопланадиган зарар тўлови ҳисобига киритилмайди. Бунда қарамоқдаги ҳар бир шахсга тегишли бўлган зарарни қоплаш суммаси қонунчиликда белгиланган меҳнатга ҳақ тўлаш энг кам миқдорининг 17,6 фоизидан оз бўлиши мумкин эмас.

**194-модда. Ходимнинг соғлиғига шикаст етказилганлиги ёки унинг вафоти муносабати билан бир йўла бериладиган нафақанинг миқдори**

Ходимнинг соғлиғига шикаст етказилганлиги ёки унинг вафоти муносабати билан иш берувчи томонидан бир йўла бериладиган нафақанинг миқдори жамоа шартномасида, агар бундай шартнома тузилмаган бўлса, — иш берувчи билан касаба уюшмаси қўмитаси ёки ходимларнинг бошқа вакиллик органи ўртасидаги келишувга биноан белгиланади.

Бунда ходимнинг соғлиғига шикаст етказилганлиги муносабати билан бир йўла бериладиган нафақанинг миқдори жабрланувчининг йиллик иш ҳақидан, ходимнинг вафоти муносабати билан бир йўла бериладиган нафақанинг миқдори эса, марҳумнинг олти йиллик ўртача иш ҳақидан кам бўлиши мумкин эмас.

Ўзбекистон Республикаси Олий суди Пленумининг 19.12.2003 йилдаги “***Меҳнат вазифаларини бажариши муносабати билан ходимнинг ҳаёти ва соғлиғига етказилган зарарни қоплашга оид низолар бўйича суд амалиёти ҳақида***”ги 18-сонли қарори.

3. Ўзбекистон Республикаси Меҳнат кодексининг [197-моддасига](https://nrm.uz/contentf?doc=8531_o%E2%80%98zbekiston_respublikasining_mehnat_kodeksi_(o%E2%80%98zr_21_12_1995_y_161-i-son_qonuni_bilan_tasdiqlangan)&products=1_vse_zakonodatelstvo_uzbekistana#%D1%81197) мувофиқ, зарарни ундириш ҳақидаги аризани иш берувчига жабрланувчи ходим, у вафот этган тақдирда эса, зарар тўловини олишга ҳақли бўлган манфаатдор шахслар беради.

Ходим ёки манфаатдор шахс иш берувчининг зарарни тўлаш бўйича чиқарган қароридан рози бўлмаса ёки белгиланган муддатда жавоб олмаган тақдирда, улар мазкур низони ҳал қилиб бериш учун судга даъво билан мурожаат қилишлари мумкин.

7. Ишни судда кўришга тайёрлашда судларнинг эътибори низони ҳал қилиш учун зарур бўлган далиллар доирасини аниқлаб, уларни талаб қилиб олиш учун тегишли чоралар кўришга қаратилсин.

Жумладан, иш берувчининг етказилган зарарда айбдорлиги ва жавобгарлигини исботловчи далил сифатида қуйидаги ҳужжатлар ишга қўшилиши лозим: ишлаб чиқаришда содир бўлган бахтсиз ҳодиса ҳақида далолатнома, суд ҳукми ва қарори, прокуратура, суриштирув ва дастлабки тергов органининг қарори, меҳнат-техника инспекторининг ёки меҳнатни муҳофаза қилиш ва меҳнат ҳақидаги қонунчиликка риоя этилишини, саломатликка етказилган зарар сабабларини назорат қилишни амалга оширувчи бошқа мансабдор шахслар (органлар)нинг хулосаси; касб касаллиги тўғрисида тиббий хулоса; айбдор шахсларга маъмурий ёки интизомий жазо бериш тўғрисидаги қарор; меҳнат жароҳати туфайли ходимга вақтинча меҳнат лаёқатини йўқотганлик учун нафақа тўлови билан боғлиқ харажатларни қоплаш учун иш берувчи томонидан давлат ижтимоий суғурта бюджетига пул ўтказиш тўғрисидаги касаба уюшмаси қўмитасининг, туман (шаҳар) солиқ инспекцияларининг қарорлари.

Касаба уюшмаси қўмитасининг ёки бошқа вакил қилинган ваколатли орган томонидан берилган жабрланувчининг айб даражасини аниқлаш ҳақидаги хулоса иш бўйича далиллардан бири ҳисобланиб, ФПК [80-моддасига](https://nrm.uz/contentf?doc=531478_o%E2%80%98zbekiston_respublikasining_fuqarolik_processual_kodeksi_(o%E2%80%98zr_22_01_2018_y_o%E2%80%98rq-460-son_qonuni_bilan_tasdiqlangan)&products=1_vse_zakonodatelstvo_uzbekistana#%D0%BC80) мувофиқ, ишда мавжуд бўлган бошқа далиллар мажмуи билан биргаликда суд томонидан баҳоланиши лозим.

Судлар шуни назарда тутишлари лозимки, иш берувчининг айби фараз қилинади. Иш берувчи ошиқча хавф манбаи томонидан зарар етказилиши ҳолларидан ташқари, етказилган зарар учун ўзининг айбдор эмаслигини исботлаб берган тақдирда зарарни қоплашдан озод қилиниши мумкин.

Ўзбекистон Республикаси Вазирлар Маҳкамасининг 11.02.2005 йилдаги

**“Ходимларга уларнинг меҳнат вазифаларини бажариш билан боғлиқ ҳолда жароҳатланиши, касб касалликларига чалиниши ёки саломатликнинг бошқа хил шикастланиши туфайли етказилган зарарни тўлаш қоидаларини тасдиқлаш тўғрисида”ги 60-сонли қарори**

5. Жабрланувчининг қўпол эҳтиётсизлиги зарарнинг келиб чиқишига ёки унинг кўпайишига сабаб бўлган тақдирда, зарарнинг тўлов миқдори суммаси жабрланувчининг айбига қараб камайиши мумкин, лекин камайиш эллик фоиздан кўп бўлмаслиги лозим.

Жабрланувчининг қўпол эҳтиётсизлиги туфайли ҳамда иш берувчининг айби бўлмаган ҳолларда, иш берувчининг жавобгарлиги, айбидан қатъи назар (яъни унинг меҳнат вазифаларини бажаришда юқори хавфли манбалар томонидан ходим соғлигига етказилган зарар), зарарни тўлаш суммаси жабрланувчининг айбдорлиги даражасига қараб камайиши ҳам мумкин, лекин камайиш эллик фоиздан кўп бўлмаслиги лозим. Бунда зарарни тўлашдан бош тортишга йўл қўйилмайди.

Жабрланувчининг айбдорлиги даражаси корхона, муассаса, ташкилот касаба уюшмаси қўмитаси ёки ходимларнинг бошқа ваколатли органи қарори билан, мазкур масала бўйича келишмовчилик пайдо бўлганда эса — суд томонидан белгиланади.

Зарарни тўлашнинг қўшимча турларига, бир йўла нафақа тўлашга, шунингдек боқувчисининг вафоти туфайли етказилган зарар тўловларига нисбатан аралаш жавобгарлик қўлланилмайди.

32. Иш берувчи касб бўйича меҳнат лаёқатини йўқотган ходимга ишлаб чиқаришда нобуд бўлганнинг оила аъзоларига амалдаги қонун ҳужжатларига мувофиқ уларнинг зарарни тўлашга бўлган ҳуқуқларини ва ушбу масалалар билан иш берувчига мурожаат қилиш тартибини тушунтириши ҳамда зарарни тўлаш тўғрисидаги талабларни бериш учун зарур бўлган ҳужжатларни олишда ариза берувчига кўмаклашиши ва тегишли ҳолларда ушбу ҳужжатларни бошқа ташкилотлардан талаб қилиши шарт.

33. Зарарни тўлаш тўғрисидаги ариза иш берувчига берилади. Зарарни тўлаш тўғрисидаги аризанинг нусхаси касаба уюшмаси қўмитасига ёхуд корхона ходимларининг бошқа ваколатли органига берилади.

34. Иш берувчи зарарни тўлаш тўғрисидаги аризани ариза олинган кундан бошлаб 10 кун муддатда кўриб чиқиши ва тегишли қарор қабул қилиши шарт.

Қарор иш берувчининг буйруғи (фармойиши) билан расмийлаштирилади. Буйруқ асосланган бўлиши зарур, унда зарар тўловини оладиган шахслар, оиланинг ҳар бир аъзоси учун унинг миқдорлари ва тўлаш муддатлари кўрсатилади.

Иш берувчининг зарарни тўлаш ёки асосланган рад этиш ҳақидаги буйруғи нусхаси ходимга ёки манфаатдор шахсларга буйруқ чиқарилган кундан бошлаб 3 кун муддатда топширилади.

36. Даволаш-меҳнат экспертиза комиссиясида соғлиқни текширувдан ўтказиш ва қайта текширишдан ўтказиш қонун ҳужжатларида белгиланган тартибда амалга оширилади.

37. Боқувчисини йўқотганлик туфайли зарар тўланиши ҳуқуқига эга бўлган шахсларга зарарни тўлаш ҳақидаги аризага қуйидаги ҳужжатлар илова қилинади:

а) фуқаролик ҳолати далолатномаларини ёзиш органи (ФҲДЁ) томонидан боқувчининг вафоти тўғрисида берилган гувоҳнома нусхаси;

б) вафот этган шахснинг оила аъзолари таркиби, шу жумладан унинг қарамоғида бўлганларнинг шахсини тасдиқловчи ҳужжатлар (ёки бошқа ҳужжатлар) ёки суднинг тегишли қарори нусхаси;

г) ўқув муассасасининг зарар тўланиши ҳуқуқига эга бўлган, ёши 16 дан 18 гача бўлган шахсларнинг ўқув юртларининг кундузги бўлимларида ўқиши тўғрисидаги маълумотномаси.

Тўловлар муддатини узайтириш учун зарар тўловларини келгусида ҳам олиш ҳуқуқини тасдиқловчи ҳужжатлар (ўқиши тўғрисида маълумотномалар ва бошқалар) тақдим этилади.

**Фуқаролик кодекси**

**999-модда. Теварак-атрофдагиларга ошиқча хавф туғдирадиган фаолият туфайли етказилган зарар учун жавобгарлик**

Фаолияти теварак-атрофдагиларга ошиқча хавф туғдирадиган юридик шахслар ва фуқаролар (транспорт ташкилотлари, саноат корхоналари, қурилишлар, транспорт воситаларининг эгалари ва бошқалар) ошиқча хавф манбаи етказган зарарни, агар зарар бартараф қилиб бўлмайдиган куч ёки жабрланувчининг қасддан қилган ҳаракати оқибатида юзага келганини исботлай олмасалар, тўлашлари шарт.

Зарарни тўлаш мажбурияти ошиқча хавф манбаига мулк ҳуқуқи, хўжалик юритиш ҳуқуқи ёки оператив бошқарув ҳуқуқи ёхуд бошқа ҳар қандай қонуний асосда (мулкий ижара шартномаси, транспорт воситасини бошқариш ҳуқуқини берадиган ишончнома, тегишли органнинг унга ортиқча хавф манбаини топшириш тўғрисидаги фармойишига кўра ва ҳоказо) эгалик қилувчи юридик шахс ёки фуқарога юкланади.

Ошиқча хавф манбаларининг эгалари бу манбаларнинг бир бирига таъсири (транспорт воситаларининг тўқнашуви ва ҳоказо) натижасида учинчи шахсларга етказилган зарар учун ушбу модданинг [биринчи](http://lex.uz/docs/180552?ONDATE=01.03.1997%2000#196661) ва иккинчи қисмларида назарда тутилган асослар бўйича солидар жавобгар бўладилар.

Ошиқча хавф манбаларининг ўзаро таъсири натижасида уларнинг эгаларига етказилган зарар умумий асосларда қопланади. Бунда бир тарафнинг айби билан етказилган зарар шу тараф томонидан тўлиқ ҳажмда қопланади, иккала ёки бир нечта тарафларнинг айби билан етказилган зарар эса улардан ҳар бирининг айби даражасига мутаносиб равишда қопланади. Тарафлардан ҳар бирининг айби даражасини аниқлаш имконияти бўлмаганда жавобгарлик улар ўртасида тенг баравар тақсимланади. Зарарнинг етказилишида тарафларнинг айби бўлмаганда улардан ҳеч бири зарарни қоплашни талаб қилиш ҳуқуқига эга эмас. Бундай ҳолда тарафларнинг ҳар бири ўзи кўрган зарар хавфини зиммасига олади.

Ошиқча хавф манбаининг эгаси шу манба етказган зарар учун, агар манба эгасининг тасарруфидан бошқа шахсларнинг ғайриҳуқуқий ҳаракатлари (ҳаракатсизлиги) натижасида чиқиб кетганлигини исботласа, жавобгар бўлмайди. Бундай ҳолларда ошиқча хавф манбаи томонидан етказилган зарар учун жавобгарлик манбани ғайриҳуқуқий эгаллаб олган шахснинг зиммасида бўлади. Бу манбани эгасининг тасарруфидан ғайриҳуқуқий тортиб олишда эгасининг айби бўлган тақдирда, жавобгарлик унинг эгасига ҳам, ошиқча хавф манбаини эгаллаб олган шахсларга ҳам юкланиши мумкин.

**2-КАЗУС**

2. Фуқаро К.Кодиров ўзига тегшли уй ҳайвони бўлган итини шахар паркида айланишга олиб чиқди. К.Кодиров итини паркда айлантириб уйига кайтаётганида пиёдалар йўлакчасида кетаётган мактаб ўқувчиси 14 ёшли А.Нодировга ҳужум қилиб унга тан жароҳати етказди. Экспертлар уй ҳайвони томонидан А.Нодировнинг оёғи, қўли, бош қисми ҳамда қорин соҳасига кўплаб жароҳат етказилганлигини умумий олганда унинг баданига ўртача оғирликда тан жароҳати етказилганлиги ҳақида хулоса қилишди. Ўқувчи А.Нодиров йигирма кун давомида шахар тиббиёт бирлашмасида ётиб даъволаниб чиқди. Шифокорлар А.Нодировнинг ота-онасига яна уч ой давомида ўғли тиббий назоратда бўлиб туриши кераклиги ҳақида огохлантиришди.

 Фуқаролар Н.Нодиров ва М.Нодировалар фуқаро К.Кодировга ўғлига етказилган зарар моддий ва маънавий зарарларни тўлаб бершин сўраб мурожаат этди. Фуқаро К.Кодиров айби тан олмасдан ўғлининг ўзи айбдор эканлигини, итининг ғашига тегувчи ҳаракатлар содир этганлиги оқибатида ушбу воқеа юз берганлигини айтиб тўлашдан бош тортди.

 Фуқаролар Н.Нодиров ва М.Нодировалар жавобгар К.Кодировга нисбатан ўғлига етказилган зарар моддий ва маънавий зарарларни ҳамда ўғли ишлашини айтиб бой берилган фойдани ҳам ундириш тўғрисидаги даъво аризаси билан судга мурожаат этди.

 Суд қандай қарор қабул қилиши керак, масалага ҳуқуқий ечим беринг?

Жавоб: даъвогарнинг даъво аризасини “Давлат божи тўғрисида”ги қонуни талабидан келиб чиқиб давлат божи тўловларисиз иш юритувга қабул қилиши ва ишни мазмунан ҳал этиши керак.

 Суд томонидан эътибор қаратилиши лозим бўлган ҳолатлар;

- уй ҳайвони жавобгарга мулк ҳуқуқи асосида тегишли эканлиги;

- уй-ҳайвонини сақлаш қоидалари талабларига риоя этган этмаганлиги;

- воқеа айнан ҳайвон эгаси ҳисобланган жавобгарнинг назоратида бўлган вақтда юз берганлиги;

- жабрланувчининг вояга етмаган эканлиги.

 Ушбу ҳолатда суд Фуқаролик кодекси талаблари асосида жавобгардан вояга етмаган шахсга етказилган ҳақиқий моддий ҳамда маънавий зарарларни ундириб бериши шарт.

Бироқ Меҳнат қонунчилиги 77-моддаси талабига кўра Ўзбекистонда ишга қабул қилишда фақат қонуний вакилларнинг розилиги билан 15 ёшга тўлган шахсларни ишга қабул қилишга рухсат этилган.

Шу боис мазкур ҳолатда вояга етмаган шахс А.Нодиров буйруқ асосида меҳнат муносабатларга киришувчи шахс ҳисобланмайди. Вояга етмаган А.Нодиров мустақил иш ҳақи ва даромадга эга эмас.

Суд даъвогарнинг бой берилган фойда ҳақидаги талаби қисмини ФКнинг 14-моддаси, МКнинг 77-моддаси талбаларидан келиб чиқиб рад қилиши лозим бўлади.

**Фуқаролик кодекси**

**1002-модда. Уй ҳайвонлари томонидан етказилган зарар учун жавобгарлик**

Уй ҳайвони томонидан етказилган зарар учун унинг мулкдори ёки бу ҳайвонга эгалик қилувчи ва ундан фойдаланувчи шахс умумий асосларда жавобгар бўлади.

**1006-модда. Соғлиққа шикаст етказилганлиги туфайли кўрилган зарарнинг ўрнини қоплаш ҳажми ва хусусияти**

Фуқаро майиб қилинганда ёки унинг соғлиғига бошқача шикаст етказилганда жабрланувчи оладиган ёки муайян равишда олиши мумкин бўлган йўқотилган иш ҳақи (даромадлари), шунингдек саломатлигига шикаст етказилиши туфайли қилган қўшимча харажатлари, шу жумладан даволаниш, қўшимча овқатланиш, дори-дармонлар сотиб олиш, протез қўйдириш, бировнинг парваришида бўлиш, санаторий-курортда даволаниш, махсус транспорт воситаларини сотиб олиш, бошқа касбга тайёргарликдан ўтиш харажатлари, агар жабрланувчининг ана шу ёрдам ва парвариш турларига муҳтожлиги ҳамда уларни бепул олиш ҳуқуқига эга эмаслиги аниқланса, ўрни қопланиши лозим.

Йўқотилган иш ҳақини (даромадларни) аниқлашда жабрланувчига майиб бўлиши ёки соғлиғига бошқача шикаст етиши сабабли тайинланган ногиронлик пенсияси, худди шунингдек соғлиғига зарар етказилмасидан олдинги ва ундан кейинги бошқа турдаги пенсиялар, нафақалар ва бошқа шунга ўхшаш тўловлар эътиборга олинмайди ва зарарни қоплаш миқдорини камайтиришга сабаб бўлмайди (зарарни қоплаш ҳисобига киритилмайди). Зарарни қоплаш ҳисобига, шунингдек жабрланувчи соғлиғига шикаст етказилганидан кейин оладиган иш ҳақи (даромади) ҳам киритилмайди.

Қонунчилик ёки шартнома билан ушбу моддага мувофиқ жабрланувчига тегадиган тўлов ҳажми ва миқдори кўпайтирилиши мумкин.

**1007-модда. Соғлиққа шикаст етказилиши натижасида йўқотилган иш ҳақини (даромадни) аниқлаш**

Ўрни қопланиши лозим бўлган йўқотилган иш ҳақи (даромад)нинг миқдори майибланишгача ёки соғлиққа бошқача шикаст етказилишигача ёхуд меҳнат қобилияти йўқотилгунгача бўлган ўртача ойлик иш ҳақи (даромад)га нисбатан жабрланувчининг касбий меҳнат қобилиятини йўқотиши даражасига, касби йўқ бўлганда эса — умумий меҳнат қобилиятини йўқотиш даражасига мувофиқ фоизларда аниқланади.

Жабрланувчининг йўқотилган иш ҳақи (даромади) таркибига ҳам асосий иш жойидан, ҳам ўриндошлик бўйича ишлайдиган жойидан меҳнат ва фуқаровий-ҳуқуқий шартномалар бўйича тўланадиган, жисмоний шахслардан олинадиган даромад солиғи солинадиган барча турдаги меҳнат ҳақи қўшилади. Бир йўла тўланадиган тўловлар (фойдаланилмаган таътил учун тўланадиган пул, меҳнат шартномаси бекор қилингандаги ишдан бўшатиш нафақаси) ҳисобга олинмайди. Вақтинча меҳнатга қобилиятсизлик даври ҳамда ҳомиладорлик ва туғиш таътили учун тўланган нафақа ҳисобга олинади. Тадбиркорлик фаолиятидан олинадиган даромадлар, шунингдек муаллифлик гонорари йўқотилган иш ҳақи (даромад) таркибига киритилади, бунда тадбиркорлик фаолиятидан олинадиган даромадлар солиқ инспекциясининг маълумотлари асосида киритилади.

**1008-модда. Вояга етмаган шахснинг соғлиғига шикаст етказилганда зарарнинг ўрнини қоплаш**

Ўн тўрт ёшга тўлмаган ва иш ҳақи (даромад) олмайдиган вояга етмаган шахс майиб бўлиб қолган ёки соғлиғига бошқача тарзда шикаст етказилган тақдирда зарар етказилганлиги учун жавобгар шахс соғлиққа шикаст етказилиши туфайли қилинган харажатларнинг ўрнини қоплаши шарт.

Жабрланувчи ўн тўрт ёшга тўлганда, шунингдек ўн тўртдан ўн саккиз ёшгача бўлган иш ҳақи (даромад) олмайдиган вояга етмаган шахсга зарар етказилган тақдирда, етказилган зарар учун жавобгар шахс жабрланувчига соғлиққа шикаст етказилиши туфайли қилинган харажатлардан ташқари, шунингдек унинг меҳнат қобилияти йўқотилганлиги ёки камайганлиги билан боғлиқ зарарни қонунчиликда белгиланган базавий ҳисоблаш миқдорининг беш карраси миқдоридан келиб чиқиб, қоплаши шарт.

Агар вояга етмаган шахс соғлиғига шикаст етказилгунига қадар иш ҳақи (даромад)га эга бўлган бўлса, унда зарар ушбу иш ҳақи (даромад) миқдоридан келиб чиқиб, аммо қонунчиликда белгиланган базавий ҳисоблаш миқдорининг беш каррасидан кам бўлмаган миқдорда тўланади.

Соғлиғига илгари шикаст етказилган вояга етмаган шахс меҳнат фаолияти бошланганидан сўнг зарар учун тўланаётган ҳақни у оладиган иш ҳақи (даромад) ёхуд унга лавозими бўйича белгиланган ҳақ миқдоридан ёки у ишлаётган жойдаги айни шундай малакадаги ходимнинг иш ҳақи (даромади) миқдоридан келиб чиқиб, кўпайтиришни талаб қилишга ҳақли.

**1021-модда. Умумий қоидалар**

Маънавий зарар уни етказувчининг айби бўлган тақдирда, зарар етказувчи томонидан қопланади, ушбу модданинг иккинчи қисмида назарда тутилган ҳоллар бундан мустасно.

Маънавий зарар уни етказувчининг айбидан қатъи назар, қуйидаги ҳолларда қопланади, агар:

зарар фуқаронинг ҳаёти ва соғлиғига ошиқча хавф манбаи томонидан етказилган бўлса;

зарар фуқарога уни қонунга хилоф тарзда ҳукм қилиш, қонунга хилоф тарзда жиноий жавобгарликка тортиш, эҳтиёт чораси сифатида қамоққа олишни ёки муносиб хулқ-атворда бўлиш ҳақида тилхат олишни қонунга хилоф тарзда қўлланиш, қонунга хилоф тарзда маъмурий жазо қўлланиш ва қонунга хилоф тарзда ушлаб туриш натижасида етказилган бўлса;

зарар ор-номус, қадр-қиммат ва ишчанлик обрў-эътиборини ҳақоратловчи маълумотларни тарқатиш туфайли етказилган бўлса;

қонунда назарда тутилган бошқа ҳолларда.

**1022-модда. Маънавий зарарни қоплаш усули ва миқдори**

Маънавий зарар пул билан қопланади.

Маънавий зарарни қоплаш миқдори жабрланувчига етказилган жисмоний ва маънавий азобларнинг хусусиятига, шунингдек айб товон тўлашга асос бўлган ҳолларда зарар етказувчининг айби даражасига қараб суд томонидан аниқланади. Зарарни қоплаш миқдорини аниқлашда оқилоналик ва адолатлилик талаблари эътиборга олиниши лозим.

Жисмоний ва маънавий азобларнинг хусусияти маънавий зарар етказилган ҳақиқий ҳолатлар ва жабрланувчининг шахсий хусусиятлари ҳисобга олинган ҳолда суд томонидан баҳоланади.

Маънавий зарар тўланиши лозим бўлган мулкий зарардан қатъи назар қопланади.

**Тушунтириш**

Фуқаролик Кодексининг 14-моддасида зарар ва бой берилган фойда тушунчаларига аниқ таъриф берилган. Унга кўра з[**СПиТ:**

1.Жавобгарлик / Зарар;

2.Жавобгарлик / Ҳақиқий зарар;

3.Жавобгарлик / Бой берилган фойда]

арар деганда, ҳуқуқи бузилган шахснинг бузилган ҳуқуқини тиклаш учун қилган ёки қилиши лозим бўлган харажатлари, унинг мол-мулки йўқолиши ёки шикастланиши (ҳақиқий зарар), шунингдек бу шахс ўз ҳуқуқлари бузилмаганида одатдаги фуқаролик муомаласи шароитида олиши мумкин бўлган, лекин ололмай қолган даромадлари (бой берилган фойда) тушунилади.

Мазкур ҳолатда моддий зарар деганда фуқаронинг соғлиғига етказилган зарарни даъволаш ва уни тиклаш учун ҳақиқатда ўзининг ҳисобидан қилган моддий ҳаражатларини тушуниш керак. Яъни жабрланган фуқарода яъни жисмоний шахсда соғлиғини (танаси, организмининг олган моддий жароҳатларини) тиклаш учун ҳаражатлар қилиш зарурияти вужудга келади. Албатта булар *(даволаниш, қўшимча овқатланиш, дори-дармонлар сотиб олиш, протез қўйдириш, бировнинг парваришида бўлиш)* бепул тарзда амалга оширилмайди яъни соғлиқни тиклаш ишлари маълум бир тўлов ва ҳаражатларни талаб қилади.

Бироқ ушбу ҳолатда бой берилган фойда тушунчасига ҳам эътиборни қаратиш лозимдир.

Фуқаронинг соғлиғига зарар етказилганида у аввалги ишини, корхона ташкилот, муассасалардаги меҳнат фаолиятини қисман ёки бутунлай давом эттириш имкониятига эга бўлмаслиги ҳам мумкин. Фуқаро ишламаган, меҳнат қонунчилигида белгиланганидек бирон-бир корхона, ташкилот ёки хўжалик юритувчи субъект билан меҳнат шартномаси асосида фаолият юритмаган тақдирда, ўзи учун турмуш кечириш учун даромад келтирувчи фаолият билан шуғулланиб юрган одатий ишини бажара олмайди. Бунинг оқибатида жабрланувчи амалда олиши ёки даромад топиши мумкин бўлган фойдадан қисман ёки бутунлай маҳрум бўлиб қолади. Ўз навбатида бунинг оқибатида жабрланувчи оиласида етишмовчиликлар ёки моддий муаммолар вужудга келиши мумкин.

Судлар томонидан бундай тоифадаги низоларни кўришда бой берилган фойдани ундириш ҳақида талаб мавжуд бўлса, албатта юқорида қайд этиб ўтилган ҳолатларни синчковлик билан эътибор бериб ўрганишлари лозим бўлади.

Соғлиққа етказилган зарар оқибатида келиб чиққан бой берилган фойдани аниқлашда жабрланувчи фуқаронинг ногиронлик нафақасида эканлиги ёки муомалага лаёқатсиз эканлиги ҳам муҳим рол ўйнайди. Чунки 1 ва 2-гуруҳ ногиронлари ва муомалага лаёқатсиз деб топилган шахсларнинг ўзлари ҳам кўроқ бировнинг қаровига муҳтож бўлади, яъни даромад келтирувчи меҳнат ёки тадбиркорлик фаолият билан шуғулланмайди. Шу боис, ушбу шахсларнинг соғлиғига зарар етказилганда ҳам бой берилган фойда мавжуд бўлмайди. Бундай ҳолатда фақатгина ҳақиқатда етказилгани моддий зарарларгина қопланади.

Агар соғлиғига зарар етказилган фуқаро вақтинча ишсиз бўлса ёки ишламаса бой берилган фойдани ҳисоблаб чиқариш унинг охирги ишлаган жойидаги иш ҳақи ёки жабрланувчининг яшаш ҳудудидаги белгиланган ўртача иш ҳақидан келиб чиққан ҳолда ҳисоблаб чиқарилади.

Ўзбекистон Республикаси Меҳнат кодексининг 77-моддасига кўра ишга қабул қилишга ўн олти ёшдан, айрим ҳолатларда қонуний вакилларнинг ёзма розилигига асосан ўн беш ёшдан қабул қилишга йўл қўйилиши белгилаб қўйилган.

Шундай ҳолатда мамалакатимиз қонунчилигига кўра 15 ёшга тўлган вояга етмаган шахсларга соғлиғини йўқотиши оқибатида етказилган моддий зарар, ишчанлик яъни меҳнат қобилиятининг йўқотилиши ёки пасайиши билан боғлиқ зарар билан биргаликда келгусида топиши мумкин бўлган ва ололмай қолган даромадларни яъни бой берилган фойдани ҳам ундириш лозимдир.